Her til formiddag bliver en 21-årig mand fremstillet ved Retten i Hjørring. Han er sigtet for indbrud ved højlys dag.

Lørdag eftermiddag klokken 13.35 fik Nordjyllands Politi en melding om et indbrud på Bøgelund i Hadsund. En villaejer kom hjem og opdagede, at der var en bil parkeret i indkørslen, og to mænd var i gang med at tømme huset. Villaejeren spærrede vejen med sin egen bil, så tyvene ikke kunne komme væk. Den ene af de to mænd tog flugten, mens den anden ihærdigt forsøgte at forcere afspærringen. Til sidst lykkedes det, men indbrudstyven blev efterfølgende pågrebet af politiet med bilen fyldt med tyvekoster, som stammer fra flere indbrud. Køretøjet, en VW Caravelle, var også meldt stjålet. Den 21-årige blev anholdt og bliver fremstillet i Retten i Hjørring her til formiddag, mens den anden indbrudstyv endnu ikke er fanget. Ifølge Nordjyllands Politi, så er den 21-årige særdeles godt kendt.